  Туспуктэм: Руслан Нуриахметов Майя Бывальцева Россиысь тодосъя академилэн Урал ёзэтысьтыз Эскеронъёсъя удмурт федерал центрысь тодосчиос картофкалэн выль сортъёсызлы нимъёс быръёнъя вожвылъяськонлы йылпумъянъёс лэсьтӥзы. Со сярысь ужъюртлэн пресс-службаез ивортӥз. Элькунамы улӥсьёсын ӵектэм нимъёс пӧлысь тужгес тупасьёссэ быръёнъя ӧрие Центрлэн кивалтӥсезлэн воштӥсез Алексей Семенихин, Историяя, кылъя но литературая удмурт институтысь кылосбур эскеронъёсъя ёзэтлэн кивалтӥсез Алевтина Камитова но Гурт возёсын эскеронъёсъя интситутысь ӧнерчиос, выль сортъёсты кылдытӥсьёс Надежда Касаткина но Эльжибора Касимова пыризы. « Вожвылъяськонэ мыло-кыдо пыриськемзы понна туж бадӟым тау. Ми понна со туж дуно но кулэ – адӟыны, адямиос ужмы сярысь тодо, ужм ылы дурбасьто, юрттыны тыршо шуыса » Алексей Семенихин, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн кивалтӥсезлэн воштӥсез Солэн верамезъя, выль сортъёслы ним сётон ласянь кӧня ке куронъёс вань. Нырысь ик, со та культура понна выль луыны кулэ, соин ик Центрысь ӧнерчиос юридик но патент эскеронъёс ортчытӥзы. Кыкетӥез, нимзэ капчи вераны но тодын возьыны мед луоз. Куинетӥез, ним улосэн герӟаськемын ке, со луыны кулэ улос, кытын сортэз поттӥзы. Со муген куд-ог ӵектэм нимъёс ӧз тупалэ. Кылсярысь, бусӥрезлы «Аметист», нош ӵужезлы – «Янтарь», малы ке шуоно картофкалэн сыӵе сортъёсыз вань ни. Картофкалэн тусызъя тупась но чебер кылӥськись «Коньысир» но «Гордсин» нимъёсты ӧри палэнтӥз мукет улосвылъёсын улӥсьёс понна йырын возьыны секыт луоз шуыса. Нош «Донбасс» ним инты ласясь куронъёслы уг тупа. Ӵектонъёсты рос-прос эскерыса но кенешыса, ӧрилэн ёзчиосыз вань куронъёслы тупась нимъёсты бырйизы. Нырысетӥез сорт (ӟарыт-бусӥр кӧмо) «Занла» нимаськоз. Куд-ог вераськетъёсын со «чагыр» шуэмез возьматэ. Со сяна, эшшо одӥг кыллы укша – нырысетӥ емышъёсты утчаку, удмуртъёс «замлагач/замлагаш» шуо, вуоно арын но ваньмыз мед удалтоз шуыса. Кыкетӥез (пеймыт-бусӥр выло, пушкыз бусӥр нюжаосын) – «Зангари». Куинетӥез (ӵуж кӧмо, пеймыт-льӧль синмо, пушкыз ӵуж) – «Первомай». Таиз Первомайской посёлоклэн нимызъя, ӵпак отын интыяськемын Гурт возёсын эскеронъёсъя интситут, кытын куинез ик сортъёс поттэмын. Со сяна, Тулыслэсь но ужлэсь нуналзэс тодэ вайытэ, ӵапак со нунал котыр кунамы картофка мерттон ужъёсты кутско. Та нимъёсты нырысь ик ӵектэм муртъёслы автортство сярысь сертификатъёс но 1 сюрс манетлы сертфиифкатъёс сётозы. Тодэ вайытом, картофкалэн выль сортъёсызлы 120-лэсь трос нимъёс ӵектӥзы вал, куара сётон инвожое мынӥз.  Тегъёс: картофка гуртвозёс Удмуртия  